僦舍西齋小圃竹樹森植秋日摇落對之翛然因作長句盡道所見
作者：宋祁
朝代：宋

paragraphs: 避事長卿志，閒居郎將流。
無心嬰外物，有興爲高秋。
僦舍餘三畝，畸人代一邱。
園空樹色至，日淡暝煙浮。
紺葉繁江蓼，丹鬚亞海榴。
青松七鬣嫩，黄菊萬釘稠。
露泫梨津熟，風乾芰扇愁。
小池圓寫鏡，卧石側盤虯。
愛竹惟慚賦，逢萱即忘憂。
信非吾土美，聊並小山留。
勝託三餘暇，幽尋五日休。
沼蛙觀聿役，簷雀聽啁啾。
心有冥鴻伴，歌煩警鶴酬。
茲焉爲樂地，時事判悠悠。